Papersnake/gushiwen huggingface dataset:
柬王馨吾
许咏仁（清代）

我本江湖落拓人，儒冠贻误百年身。闭门觅句消长夏，载酒评花负好春。

对客常如中散懒，卖文不疗长卿贫。萧閒羡煞渔樵辈，浪迹山巅与水滨。
送梵才大师归天台
宋庠（宋代）

飞锡眷瑶琴，行行望海阴。
香花上都供，猿鸟故岩心。
午钵凝斋剂，晨舟载梵音。
庭柯旧桂子，依约半春林。
题江天雪景卷
童冀（明代）

海风吹涛作山立，遥天万里云一色。天人薄暮剪飞花，半夜寒光动窗白。

山人睡起僵欲扶，摩挲醉眠犹模糊。推窗不知人在世，拭眼一观天地初。

乾坤浑沌含太素，溟海茫茫隔烟雾。霓旌羽盖纷相迎，咫尺蓬莱有归路。

仙人鹤发颜如童，翱翔贝阙游珠宫。万年瑶草凌寒碧，千岁蟠桃如日红。

琼林玉树交相倚，白鹿轩腾素鸾峙。纤云不动天无声，一色琼田三万里。

六龙海上飞金乌，鹍鸡啁哳鸣天衢。刚风吹梦落人世，却向蓬窗看画图。

黄金未就丹砂诀，青镜萧萧满华发。从今更约三千年，归去三山白银阙。
刘郎诗
苏泂（宋代）

白发刘郎意自悲，桃山还是欲花时。
一生漂转成何事，留得玄都数首诗。
题无垢寺
张景脩（宋代）

禅房闭深花，锡杖生古藓。
秋山翡翠寒，春水玻瓈软。
无嫌墙太低，但恐路不远。
何人坐长松，令我思韦偃。
水调歌头·紫陌风光好
哀长吉（宋代）

紫陌风光好，绣阁绮罗香。相将人月圆夜，早庆贺新郎。先自少年心意，为惜殢人娇态，久俟愿成双。此夕于飞乐，共学燕归梁。
索酒子，迎仙客，醉红妆。诉衷情处，些儿好语意难忘。但愿千秋岁里，结取万年欢会，恩爱应天长。行喜长春宅，兰玉满庭芳。
甥馆五首
许月卿（宋代）

国士今为鬼，有棺空断肠。
绿衣长至节，丹旐短松罔。
父乃哭泣其子，天乎歼此良。
伤情皋某复，挽些谩巫阳。
渔家傲
蔡伸（宋代）

烟锁池塘秋欲暮。细细前香，直到双栖处。并枕东窗听夜雨。偎金缕。云深不见来时路。

晓色朦胧人去住。香覆重帘，密密闻私语。目断征帆归别浦。空凝伫。苔痕绿印金莲步。
点绛唇·乐事难并
张抡（宋代）

乐事难并，少年常恨春宵短。万花丛畔。只恐金杯浅。方喜春来，又叹韶华晚。频相劝。且闻强健。莫厌花经眼。
放浪诗
释文珦（宋代）

放浪游名山，山水悦人意。
穷日不知疾，行行转幽邃。
空籁如风声，奇峰似云气。
濯足就寒流，憩锡投古寺。
长廊遇真僧，妙语发清秘。
道我多隐情，喜我无从伪。
愿言从此始，万事尽捐弃。
相从了余生，共践真实地。
雪後寻梅偶得绝句十首
陆游（宋代）

春近山中日渐长，重重云崦閟幽香。
神仙不饮尘凡酒，素面看人醉後狂。
除夕有感
李全昌（明代）

过去方来瞬息中，浮生大半掷虚空。每怜墙壁孤灯伴，肯信庚申上帝通。

根器不分禅俗侣，盘餐常夹笋蔬供。来朝再整俳场套，只恐优旃伎俩穷。
贺新郎·和徐斯远下第谢诸公载酒相访韵
辛弃疾（宋代）

逸气轩眉宇。似王良轻车熟路，骅骝欲舞。我觉君非池中物，咫尺蛟龙云雨。时与命犹须天付。兰佩芳菲无人问，叹灵均欲向重华诉。空壹郁，共谁语？
儿曹不料扬雄赋。怪当年《甘泉》误说，青葱玉树。风引船回沧溟阔，目断三山伊阻。但笑指吾庐何许。门外苍官千百辈，尽堂堂八尺须髯古。谁载酒，带湖去。
小重山·正是神京烂熳时
和凝（五代）

正是神京烂熳时，
群仙初折得，郄诜枝。
乌犀白□[1]最相宜，
精神出，御陌袖鞭垂。
柳色展愁眉，
管弦分响亮，探花期。
光阴占断曲江池，
新榜上，名姓彻丹墀。
山乐官
周文璞（宋代）

山乐官，尔谁魂，
逃河入海俱奔奔，伶伦梨园何可论。
山乐官，予欲尔兮无言。
如有言，不余歌云门。
病中诗十五首。岁暮呈思黯相公、皇甫朗之及梦得尚书
白居易（唐代）

岁暮皤然一老夫，十分流辈九分无。

莫嫌身病人扶侍，犹胜无身可遣扶。
偈颂三十首
释慧晖（宋代）

圆蟾出冷，晶旭入暖。
惠光破暗，才辉照明。
和陈子良海棠四首
吴芾（宋代）

十年栽种满园花，无似兹花艳丽多。
已是谱中推第一，不须还更问如何。
繁昌早发
陈造（宋代）

客行固厪身，留滞如捩翼。
及兹祖礼竟，蓐食理帆席。
风停浪未蛰，天曙月正白。
版矶汇湍杀，荻港烟树碧。
杖策丁家洲，徙倚容少息。
无酒问山店，忆鲈听村笛。
鸟乌啼松行，雁鸨下沙碛。
回柁投曲澳，又寄糁潭夕。
情疎或易合，不作淮楚隔。
累然槁项翁，软语慰行役。
偶然作六首 其三
王维（唐代）

日夕见太行，沉吟未能去。
问君何以然，世网婴我故。
小妹日成长，兄弟未有娶。
家贫禄既薄，储蓄非有素。
几回欲奋飞，踟蹰复相顾。
孙登长啸台，松竹有遗处。
相去讵几许，故人在中路。
爱染日已薄，禅寂日已固。
忽乎吾将行，宁俟岁云暮。
后舍绯桃
蔡襄（宋代）

十年树底折香葩，蔌蔌浮光弄晓霞。
只恨无情是风雨，直将红片入西家。
送王郎
黄庭坚（宋代）

酌君以蒲城桑落之酒，泛君以湘累秋菊之英。
赠君以黟川点湘之墨，送君以阳关堕泪之声。
酒浇胸次之磊块，菊制短世之颓龄。
墨以传万古文章之印，歌以写一家兄弟之情。
江山千里俱头白，骨肉十年终眼青。
连床夜语鸡戒晓，书囊无底谈未了。
有功翰墨乃如此，何恨远别音书少。
炒沙作縻终不饱，镂冰文章费工巧。
要须心地收汗马，孔孟行世日杲杲。
有弟有弟力持家，妇能养姑供珍鲑。
儿大诗书女丝麻，公但读书煮春茶。
阆州权兄归住锦屏
释了惠（宋代）

归家结束盖头茅，坐看青山久不磨。切莫风前开臭口，恐人传作阆山歌。
寄第五尊师
罗隐（唐代）

苕溪烟月久因循，野鹤衣裘独茧纶。只说泊船无定处，

不知携茧是何人。朱黄拣日囚尸鬼，青白临时注脑神。

欲访先生问经诀，世间难得不由身。
寄龚帅
吴芾（宋代）

行李看看近故庐，梦魂犹自绕洪都。
帅垣暇日登临处，把酒还能话我无。
登上水关
苏辙（宋代）

淇水沄沄入禁城，城楼中断过深清。
空郊南数牛羊下，落日回瞻观阙明。
岁月逼人行老大，江湖发兴感平生。
画舫早晚笼新屋，慰意来看水面平。
雨中张西麓
林尚仁（宋代）

雨声听易厌，况复事关心。
终夜不成寐，一春徒费吟。
委红花命薄，重碧酒杯深。
何日西湖上，移船系柳阴。
书诗话后
刘和叔（宋代）

坐井而观天，遂亦作天论。客问天方圆，低头惭客问。
怀怡云平老三首
刘应时（宋代）

晚阴分暝与幽窗，心旆摇摇不可降。
隐几正为丘壑梦，半随柔橹过沧江。
浪淘沙
吴元可（宋代）

浅约未曾来。一迳苍苔。缃桃无数棘花开。怪得闭门机杼静，挑菜初回。

幽树鸟声催。欲去徘徊。□□别久易相猜。幽绪一晴无处著，戏打青梅。
竹屋
许及之（宋代）

爱苔无爱竹，戒勿长儿孙。竹屋偏宜雪，何妨种满园。
林子长见访泊舟姑苏台下有诗因次其韵
虞俦（宋代）

怀人玉树向风前，明月中秋动隔年。
胜处杯中忘尔汝，几回纸上落云烟。
已能命驾来吴苑，未许回舟指霅川。
顾我从来无此客，渔蓑那得恋江边。
挽范丞相五首
吴芾（宋代）

七十方强半，天胡不慦遗。
致身虽宰辅，遭世已艰危。
计策安宗社，勋庸载鼎彝。
国讎犹未灭，岂料哲人萎。
刘少师妻献园宅为景灵宫基二首
张嵲（宋代）

中兴礼物事弥惇，献宅那知故事存。
当日司徒功业就，旧居亦作奉诚园。
贤者之孝二百四十首·桓冲
林同（宋代）

不辞身作质，只为母须羊。
此日江州牧，当年买德郎。
法驾导引
刘辰翁（宋代）

儿童喜，儿童喜，献寿摘仙桃。篁峒鸣狐成鬼火，花村买犊卖蛮刀。惟有使君劳。燕山桂，燕山桂，犹带窦家香。月殿一枝金粟满，囊中玉屑捣成霜。和露入霞觞。
获国寺
周振（宋代）

碧云红树万山秋，躡蹬攀萝径转幽。
斜日荒荒岩际下，细泉浅浅寺前流。
萧梁赐额各犹在，石塔藏碑字尚留。
千载废兴直梦幻，青灯夜雨思悠悠。
哭渭夫二兄
郑獬（宋代）

生平抱直气，鬼神不敢干。
乃从异物化，使我涕泗澜。
昔之初拜兄，申申从太原。
府公颇好事，凿地种琅玕。
筑学百馀室，吾徒得所盘。
嘈嘈诵古书，邻家嫌聒烦。
间日课辞章，据义相讥弹。
兄时处乎中，竦竦如长竿。
负气颇刚简，未尝媚语言。
与众不相合，节角难为刓。
而独顾我喜，谓如椒在兰。
璞玉逢砺石，圭璧不为难。
离合虽屡更，於义则相完。
应举来京师，羁旅谁为欢。
投箧寄兄舍，乃同在家安。
我常剧醉归，吐呕几席间。
独兄在我旁，抚眎夜不眠。
虽非共饱乳，此意何疏亲。
向虽闻兄病，已云不能餐。
日唯饮醇酒，无乃酒为患。
昨暮得报书，遂死不复还。
掷书一痛哭，痛甚连心肝。
恨我有此身，不生双羽翰。
抟风一飞去，沥酒哭其棺。
起坐空叹泣，腷臆何由宽。
揽笔作此诗，颠倒不成篇。
焚之寄地下，兄乎其来观。
暮春雨中集惟时西园
苏澹（明代）

西园花事歇，一雨净芳菲。
不是莺相唤，谁知春欲归。
池鱼翻晚碧，槛笋茁新肥。
待得清和候，重寻芍药围。
读李某诗
刘攽（宋代）

李某崆峒人，生长西北蕃。赤鬓如猬毛，仅能为汉言。

筋力勇自负，马上带两鞬。作贼十数年，身有百刃痕。

泳河不用舟，羊革随轻轩。危厄辄自脱，天幸尚得存。

过壮忽自悔，翻然归汉恩。徙家汾水阳，百口蒙轻温。

拜官随立功，俄列上閤门。封侯未可量，专城谁复论。

已见狄将军，堂堂枢府尊。由来功名际，雕鹗胜皇鹓。

富贵百恶除，讵问钳黥髡。岂与诗书士，履绳不敢奔。

终身蹈薄冰，众口犹喧喧。
江心寺
梅庚（清代）

孤屿浮空倚郭门，薄游呼伴趁晴暄。荒祠正气留文卓，老树丛林识宋元。

衔尾楼船元海国，江心塔火自朝昏。回帆笑指中流石，已见春潮没旧痕。
其三择撁
贾似道（宋代）

撁头要长捍要直，落撁不要如弩力。
撁头急落栅儿中，便是青弩遭霹雳。
把撁犹如人把舵，舵若横时舟受祸。
撁头须取白露前，好撁就中金宝货。
陪宪节饮见易亭及万里楼和韵二首 其一
程公许（宋代）

郭洞春深物象妍，得陪绣斧漾觥船。连山崷崒檐楹外，六画分觥几席前。

记就尽教腾纸价，碑成还恐费松烟。熟知丘壑饶心赏，正未能忘赋下泉。
寄题李筠叟主簿所居竹斋
廖行之（宋代）

寄傲宁须门柳，哦诗不必庭松。
伴我虚心直节，领渠明月清风。
题南塘薛圃
薛师石（宋代）

门对南塘水乱流，竹根橘柢自成洲。
中閒老子隐名姓，只听渔歌今白头。
诸公赋东园兄铜雀砚甚夸余独不然然苏长公
艾性夫（元代）

临洮健儿衷甲衣，曹家养儿乘祸机。
匹夫妄作九锡梦，鬼蜮敢学神龙飞。
负鼎而趍不遄死，筑台尚俗储歌舞。
但知铜雀望西陵，不觉妖狐叫墟墓。
分香卖履吁可怜，所志止在儿女前。
竟令山阳奉稚子，出尔反尔宁无天。
陈留作宾向司马，包羞更出山阳下。
国亡台废天厌之，何事人犹拾残瓦。
古来观物当观人，虞琴周鼎绝世珍。
区区陶甓出汉贼，矧可使与斯文亲。
歙溪龙尾夸子石，端州鸲眼真苍璧。
好奇不惜买千金，首恶宁容汙寸墨。
书生落笔驱风雷，要学鲁史诛奸回。
诅君唾去勿复用，铜雀犹在吾当摧。
过大拽
王十朋（宋代）

大拽今重过，江山记我无。云开列嶂秀，石峙一峰孤。

吏卒送迎异，舟车来往殊。鸿留泥上迹，飞去到江湖。
初抵延长 其二
王权（清代）

耆老几人在，逡巡诉马前。各言轻战伐，不自识园田。

转徙来千里，儿孙半九泉。皇恩非不渥，大赍已三年。
句
吴可（宋代）

寿宁闲锁翰林春，月明空照琼花影。
送俞君实十首以长因送人处忆得别家时为韵 其十
朱晞颜（宋代）

浮云归岫日，流水下山时。出处岂无意，世人难得知。
金国贺会庆节使人到阙集英殿宴致语口号
崔敦诗（宋代）

盛节簪绅宴玉京，红云深护赭袍明。
宝花合座天香满，仙羽分陈御斝行。
原隰有光交信睦，庙堂无事乐和平。
欢心协气知多少，尽在今朝九奏声。
送顾子敦赴河东三首 其二
黄庭坚（宋代）

家在江东不系怀，爱民忧国有从来。月斜汾沁催驿马，雪暗岢岚传酒杯。

塞上金汤惟粟粒，胸中水镜是人材。遥知更解青牛句，一寸功名心已灰。
谢杨司寇惠家酿且求白鸭
韩雍（明代）

久客他乡一病身，萧条客况有谁亲。故人遥赠江东酒，对酒真如见故人。
寄内
陈渊（宋代）

去住初难料，行藏只是嫌。天高山簇剑，江静月磨镰。

久别平安否，新愁觉梦兼。双鱼何日寄，迢递岁将淹。
菩萨蛮（和昌甫见招）
韩淲（宋代）

归来又喜山中约。菊枝桂树真宜酌。兴尽只观山。秋深方闭关。

会须追雅步。策蹇或肩舆。少待必能治。膏肓泉石医。
书堂对雪
刘攽（宋代）

天寒不成寐，看雪坐清晨。默怪人声绝，都迷物态真。

璇宫寒烁目，琪树静无尘。信有昆崙圃，神游属此身。
乡大夫郊饯赠诗盈箧因次前韵
游朴（明代）

垂柳飞花媚远天，如云车从宠行鞭。愧无一字陈金镜，虚辱群公肆绮筵。

满把珠玑应不夜，欲酬琼玖是何年。明朝短舸浈川上，回首珠江倍黯然。
和衢守张舍人龙眠捉马图诗
史尧弼（宋代）

笔间幻出马中龙，放牧平沙细草中。
亦有崑崙玄圃意，萧骚骏尾欲生风。
杂曲歌辞。排遍第二
佚名（唐代）

明月照秋叶，西风响夜砧。强言徒自乱，往事不堪寻。
升天行贻卢六健
储光羲（唐代）

真人居阆风，时奏清商音。听者即王母，泠泠和瑟琴。

坐对三花枝，行随五云阴。天长昆仑小，日久蓬莱深。

上由玉华宫，下视首阳岑。神州亦清净，要自有浮沉。

恻恻苦哉行，呱呱游子吟。庐山逢若士，思欲化黄金。

雨雪没太山，谁能无归心。逍遥在云汉，可以来相寻。
次韵张丞
陈造（宋代）

长日官曹迄未闲，佳辰一笑颇相关。
万情同乐那容失，四者来并每坐悭。
歌酒恐孤灯市月，烟霏犹噎海门山。
龙公可复会事发，汛扫阴霾弹指间。
病中恕子投劾同归
王炎（宋代）

萧萧华发更何为，元是穷乡一布衣。
同产弟兄谁见在，余生父子独相依。
我缘多病念家切，汝为爱亲投劾归。
出处不齐难逆定，时来还自刺天飞。
制成鹤氅偶作
王绂（明代）

氅衣成野服，飘逸类黄冠。雪素轻狐貉，风祛散羽翰。

不嫌过膝短，正喜著身宽。见影心犹称，时披月下看。
闲乐
白居易（唐代）

坐安卧稳舆平肩，倚杖披衫绕四边。空腹三杯卯后酒，

曲肱一觉醉中眠。更无忙苦吟闲乐，恐是人间自在天。
放言五首 其四
王松（宋代）

问天屈子离骚赋，斫地王郎托醉歌。东国圣师西国佛，南山鸟避北山罗。

云深易觅还魂草，风劲难兴止水波！受辱不须逃胯下，无双品自引萧何。
经故广平员外旧宅
徐夤（唐代）

门巷萧条引涕洟，遗孤三岁著麻衣。绿杨树老垂丝短，

翠竹林荒著笋稀。结社僧因秋朔吊，买书船近葬时归。

平生欲献匡君策，抱病犹言未息机。
送吴定夫西归 其一
真德秀（宋代）

吾衰倦对客，晤语惟青山。修竹引清风，时为掩柴关。

今晨何人来，踏破莓苔斑。惊顾复自喜，不妨伴虚闲。
清水道中
郑岳（明代）

百里关山隔，千林气候分。霜华飞冉冉，木叶坠纷纷。

日照云根湿，溪回草气芬。涧泉流细响，雨过更堪闻。
又挽词三首
傅察（宋代）

萧叶蟠根大，于门结驷新。
鵷行尊几杖，鹤骨离风尘。
追挽倾朝绂，褒荣动帝宸。
唯应两河道，犹想锦衣春。
垂杨 壬子冬，薄游顺天，张侯毛氏之兄正卿
白朴（元代）

撰词一咏梅，以玉耳坠金环歌之，一送春，以垂扬歌之，词成，惠以罗绮四端。夫人大名府人，能道古今，雅好客。自言幼时，有老尼，年几八十，尝教以旧曲垂扬，音调至今了然，事与东坡补洞仙歌词相类。中统建元，寿春榷场中，得南方词编，有垂扬三首，其一乃向所传者，然后知夫人真承平家世之旧也。关山杜宇。甚年年唤得，韶光归去。怕上高城望远，烟水迷南浦。卖花声动天街晓，总吹人、东风庭户。正纱窗、浓睡觉来，惊翠蛾愁聚。一夜狂风横雨。恨西园、媚景匆匆难驻。试把芳菲点检，莺燕浑无语。玉纤空折梨花捻，对寒食、厌厌心绪。问东君，落花谁是主。
大梁老人行
刘克庄（宋代）

大梁宫中设毡屋，大梁少年胡结束。
少年嘻笑老人悲，尚记二帝蒙尘时。
乌虖国君之雠通百世，无人按剑决大议。
何当偏师缚颉利，一驴驮载送都市。
登景云寺阁
张元宗（唐代）

胡马饮河洛，我家从此迁。今来独垂泪，三十六峰前。
题延陵县孙抱鼓诗
高爽（南北朝）

徒有八尺围，腹无一寸肠。面皮如许厚，受打未讵央。
久雨
铁保（清代）

久雨昼昏黑，余阴暧幽屋。天影逗明晦，云脚递伸缩。

枯杨发新姿，低藤下深绿。土花夹荒径，垣衣被墙木。

散发走广野，振衣睇层麓。潜蛟匝奔湍，激雷闭穷谷。

快意溯清流，开襟逆飞瀑。六合清气蟠，一吸欲满腹。

窅然发浩吟，环坐媚幽独。
将进酒
于慎行（明代）

君不见洛阳城东桃李花，暮时红雨早时霞。又不见瑶台素月飞银阙，三五蟾光四五缺。

人生行乐不须愁，富贵豪华电露流。昔时鼎盛五侯里，今时零落成荒丘。

长安贵人眼中数，规名规利何太苦。日中走马平津第，绛尘拂衣汗成雨。

白衣苍狗在须臾，雷公駍鍧震下土。扬雄寂寞默守玄，贾谊太息将安补。

青玉案，紫霞杯，与君沽酒临高台。烹龙炰凤白日暮，清歌妙舞香风来。

朝不从骐骥游，暮不从黄鹄栖。浮名碌碌果何有，天地于我如醯鸡。

茫茫吹万同一吷，曾史桀蹠皆电灭。君今少壮复不饮，坐使红颜镜中歇。

红颜销歇奈尔何，华发萧萧日以多。直须枕藉杯中酒，莫问浮沉海上波。
戏题檐间蜘蛛
杨万里（宋代）

屋角篱尖竹树阴，可怜用尽许机心。
凝身不动如无物，顿网轻机试有禽。
丝贯日华明五色，戏随风舞忽千寻。
看渠经纬来还去，忘却摧隤立不禁。
嶓冢
张方平（宋代）

江汉朝宗入海长，尝蒙起浪卷轻航。金牛西路经嶓冢，却见微源此滥觞。
闻晓禽
曹勋（宋代）

一枕山城晓梦惊，了规啼破月斜明。
只应知我倦游苦，故作不如归去声。
赠上虞胡少府百篇
方干（唐代）

求仙不在炼金丹，轻举由来别有门。日晷未移三十刻，

风骚已及四千言。宏才尚遣居卑位，公道何曾雪至冤。

敛板尘中无恨色，应缘利禄副晨昏。
晚晴
郭祥正（宋代）

川涨那堪雨，今朝喜晚晴。幽花萦露重，浊水止蛙鸣。

圩稻应全刈，村醪可强倾。吾虽无一亩，亦足慰馀生。
文美约游南湖戏作绝句 其一
谢逸（宋代）

疏疏小雨阁春云，步屧轻便不涴尘。湖上沙鸥莫惊顾，吾曹岂是觅鱼人。
签书胡公挽词三首 其三
孙觌（宋代）

名字标仙籍，真游返帝闉。一尊无复日，百卉自争春。

井废无沈辖，车悬有吐茵。空馀岘山刻，千载尚光新。
吕梁
刘敞（宋代）

吕梁信天险，鱼鳖不可游。引棹出丛石，一縆用百牛。

汹涌含风电，蜿蜒喷蛟虬。世自有畏涂，吾仍耻随流。

侧见百仞奔，俯窥千丈幽。自非跂达观，未易宽百忧。

夙昔涉老庄，纵心会虚舟。忠信犹足恃，放言礼门由。
拟筑一卧室于濆玉岩水帘之侧
湛若水（明代）

喷玉岩前第一关，岩泉还拟屋三间。兴来傍柳随花去，不落前川以下山。
医工叹重赠柳山人
叶适（宋代）

柳生洲居濠北边，繇辞质野谁所传。
不曾入城行卖卜，有问灾福须呼船。
叹我奇疾何频年，其初过清肌凛然，
已忽腹拒遭拘挛。一身尽异形质变，
恍若土木徒人言。蚤知定性不生灭，
今安得尔庸非天。医工刃人死无律。
妄谈标本从何出。补劳护弱转凝聚，
排寒荡湿加淫郁。挟风上行关膈失，
迸肉糜皮并为一，犹云无伤乃余疾。
生虽怜我谬时命，岂悟颠倒缘此物。
彼苍应有司杀者，授柄於工无乃悖。
我劳万事明当休，自古零落归山丘。
但疑未死复不活，熟视重为诸医羞。
余聪残明不可留，治命已乖妻子谋，
执讯空贻友朋忧。柳生听罢棹颈笑，
既有主对非吾尤。山歌静夜声宛转，
更着此曲歌中流。
留别邓升仲三首 其三
黎邦琛（明代）

与子周旋久，幽栖借一枝。才名人共妒，贫贱尔偏知。

鸡黍终言晤，莺花自岁时。谁怜风月夜，相忆各分歧。
作画题句十首 其二
陈式金（清代）

世事浮云薄，閒来一钓竿。心閒身自适，烟水万重宽。
江汉泛舟图为叶润臣阁长题
龙启瑞（清代）

武昌官柳初飞绵，汉南春水高拍天。鸣钲伐鼓递相和，市楼歌拍声喧阗。

夹江城郭半隐见，沈沈万井腾炊烟。夜来月上波浪息，画艇叶叶如秋莲。

红镫照我过江去，远闻黄鹤一笛来飞仙。商妇倚船弄弦索，估客买醉抛金钱。

人间风月几曾见，定与吴会争新妍。壮游十载不到此，远闻一炬焦可怜。

披图令我惨不乐，知子有意归无缘。忆昨金田起妖鸟，烽火远照湘漓间。

一朝燎原势莫止，坐令鄂渚飞腥涎。跨江为梁岂天意，艨艟大舸遭絷牵。

丛台歌舞昼寂寂，荆棘屡变桑麻田。疆场无人貔貅老，毒雾不散龟山颠。

金陵东望亦如此，繁华浩劫真相连。春风汀洲花欲然，碧波芳草纷葱芊。

眼前好景归不得，卧游凝涕独潸然。鲰生三宿心拳拳，亦有梓里遭时艰。

何年置身图画里，一棹径刺潇湘船。
至清口闻水阅甚盛边人言辛巳岁敌骑逼淮刘信
崔敦礼（宋代）

晓日旌旗锦满川，阿童初试汉楼船。
露桡天与神机秘，击楫人楼壮志坚。
行恐黄河冰可渡，已闻青海箭先传。
佛貍莫梦淮边树，看揽长蛟下没渊。
句 其一
唐文若（宋代）

秋风髣髴吴江渡，鸥鹭参差夕阳影。垂虹纳纳卧谯门，雉堞耽耽俯渔艇。

阳安小儿拍手笑，使君幻出江南景。
泊舟维扬寄秦巡简兄芝庭六章 其四
姚燮（清代）

亦复蓟门聚，愁歌托楚骚。水香搴薜荔，春暖种樱桃。

风雨思乡远，星辰对酒高。不堪行乐地，蛩语已蓬蒿。
冬夜闻雁有感
陆游（宋代）

从军昔戍南山边，传烽直照东骆谷。
军中罢战壮士闲，细草平郊恣驰逐。
洮州骏马金络头，梁州球场日打球。
玉杯传酒和鹿血，女真降虏弹箜篌。
大呼拔帜思野战，杀气当年赤浮面；南游蜀道已低摧，犹据胡床飞百箭。
岂知蹭蹬还江边，病臂不复能开弦。
夜闻雁声起太息，来时应过桑乾碛。
答宣阗司理
梅尧臣（宋代）

风赋义趣深，传训或得失。
後人语虽浅，辨识犹百一。
欧阳最我知，初时且尚窒。
比以为橄榄，回甘始称述。
老於文学人，尚不即究悉。
宜乎与世士，横尔遭诟唧。
誓将默无言，负暄方抱膝。
非非孰是是，都莫答问诘。
岁暮宣参军，辞如鲍昭逸。
粲然倾明珠，褎我颇过实。
便言楚江萍，光彩侔旭日。
自惭流浪踪，不得蒿芹匹。
复为苦硬句，酬报强把笔。
登鄱阳寺阁
贯休（唐代）

寺楼闲纵望，不觉到斜晖。故国在何处，多年未得归。

寒江平楚外，细雨一鸿飞。终斅於陵子，吴山有绿薇。
偈颂二十五首
释道璨（宋代）

信口道一句，栗棘金圈皆露布。
信脚行一步，柳陌花衢非活路。
未开口，未举足，
已前荐得，放你有个入头处。
东湖一箭落双鵰，凤栖不在梧桐树。
至德州怀徐东松暨卢魏二生
黄爵滋（清代）

泸溪有二生，知我徐夫子。饥寒不暇顾，苦欲学诗史。

夫子寄我书，八月章江涘。答君何迟迟，月冷鱼山水。

文章出有神，光怪岂不伟。孰云草莽间，终老岩穴士。

河流尚未冰，思君对鲜鲤。吾徒孰升沈，消息无寸纸。
同锦州胡郎中清明日对雨西亭宴
张籍（唐代）

郡内开新火，高斋雨气清。惜花邀客赏，劝酒促歌声。

共醉移芳席，留欢闭暮城。政闲方宴语，琴筑任遥情。
时十月十四日作本师诞日也 其三
释今无（明代）

已见浮沉易，谁怜顾复难。龙鳞风自急，精卫血无乾。

斜日含云暗，残霞染浪丹。莫惊蛟兕起，天地不禁寒。
高宗皇帝挽词五首
陈居仁（宋代）

力拯艰难运，天开圣哲君。
赤符恢世祚，苍籙炳人文。
帝学穷渊奥，宸奎照典坟。
三宗从著号，超轶未前闻。
长安旅舍怀旧山
鲍溶（唐代）

昨夜清凉梦本山，眠云唤鹤有惭颜。

青莲道士长堪羡，身外无名至老闲。
陆庭元绍意斋
吕本中（宋代）

圣人毋意物我同，大贤庶几其屡空。今君胡为用此意，乃欲酬酢万化参天工。

客来无穷君不厌，所施不同皆有验。风寒燥湿互相伐，一理驱驰无顿渐。

衡门端坐一事无，众皆劫劫君有馀。见贤不避忘其躯，肯与俗子急锱铢。

知君此意久已绝，为尔病生吾有说。偫储百药待百病，任尔纷纷强分别。

君但守此心如铁，遍与众生除众热。是则名为无意诀，剩放南山著秋月。
蜡梅十五绝和陈天予韵
唐仲友（宋代）

的皪光明色照人，枝头已有十分春。
我惊唤作菩提树，为是如来幻化身。
别鄞女
王安石（宋代）

行年三十已衰翁，满眼忧伤只自攻。
今夜扁舟来诀汝，死生从此各西东。
次韵刘贡父叔侄扈驾
苏轼（宋代）

玉堂孤坐不胜清，长羡枚邹接长卿。
只许隔墙闻置酒，时因议事得联名。
机云似我多遗俗，广受如君不治生。
共托属车尘土后，钧天一饷梦中荣。
河传·风飐
孙光宪（五代）

风飐，波敛，团荷闪闪，珠倾露点。木兰舟上，何处吴娃越艳：藕花红照脸。
大堤狂杀襄阳客，烟波隔，渺渺湖光白。身已归，心不归，斜晖，远汀鸂鶒飞。
校猎赋
杨雄（两汉）

或称戏农，岂或帝王之弥文哉？论者云否，各亦并时而得宜，奚必同条而共贯？则泰山之封，乌得七十而有二仪？是以创业垂统者俱不见其爽，遐迩五三孰知其是非？遂作颂曰：丽哉神圣，处于玄宫，富既与地虖侔訾，贵正与天虖比崇。齐桓曾不足使扶毂，楚严未足以为骖乘；陿三王之阨薜，峤高举而大兴；历五帝之寥廓，涉三皇之登闳；建道德以为师，友仁义与为朋。

于是玄冬季月，天地隆烈，万物权舆于内，徂落于外，帝将惟田于灵之囿，开北垠，受不周之制，以终始颛顼、玄冥之统。乃诏虞人典泽，东延昆邻，西驰闛阖。储积共偫，戍卒夹道，斩丛棘，夷野草，御自汧、渭，经营酆、镐，章皇周流，出入日月，天与地杳。尔乃虎路三嵕以为司马，围经百里而为殿门。外则正南极海，邪界虞渊，鸿蒙沆茫，碣以崇山。营合围会，然后先置虖白杨之南，昆明灵沼之东。贲育之伦，蒙盾负羽，杖镆邪而罗者以万计，其余荷垂天之毕，张竟野之罘，靡日月之朱竿，曳彗星之飞旗。青云为纷，红蜺为缳，属之虖昆仑之虚，涣若天星之罗，浩如涛水之波，淫淫与与，前后要遮。欃枪为闉，明月为候，荧惑司命，天弧发射，鲜扁陆离，骈衍佖路。徽车轻武，鸿絧緁猎，殷殷轸轸，被陵缘阪，穷冥极远者，相与迾虖高原之上；羽骑营营，昈分殊事，缤纷往来，轠轳不绝，若光若灭者，布虖青林之下。

于是天子乃以阳晁始出虖玄宫，撞鸿钟，建九流（旒），六白虎，载灵舆，蚩尤并毂，蒙公先驱。立历天之旗，曳捎星之旃，辟历列缺，吐火施鞭。萃傱允溶，淋离廓落，戏八镇而开关；飞廉、云师，吸嚊潚率，鳞罗布列，攒以龙翰。秋秋跄跄，入西园，切神光；望平乐，径竹林，蹂惠圃，践兰唐。举烽烈火，辔者施披，方驰千驷，校骑万师。虓虎之陈，从横胶輵，猋泣雷厉，驞駍駖磕，汹汹旭旭，天动地岋。羡漫半散，萧条数千万里外。

若夫壮士慷慨，殊乡别趣，东西南北，骋耆奔欲。拕苍豨，跋犀牦，蹶浮麋。斮巨狿，搏玄蝯，腾空虚，距连卷。踔夭蟜，娭涧门，莫莫纷纷，山谷为之风猋，林丛为之生尘。及至获夷之徒，蹶松柏，掌疾梨；猎蒙茏，辚轻飞；履般首，带修蛇；钩赤豹，摼象犀；跇峦坑，超唐陂。车骑云会，登降闇蔼，泰华为旒，熊耳为缀。木仆山还，漫若天外储与虖大溥，聊浪虖宇内。

于是天清日晏，逢蒙列眦，羿氏控弦。皇车幽輵，光纯天地，望舒弥辔，翼乎徐至于上兰。移围徙陈，浸淫蹴部，曲队坚重，各按行伍。壁垒天旋，神抶电击，逢之则碎，近之则破，鸟不及飞，兽不得过，军惊师骇，刮野埽地。及至罕车飞扬，武骑聿皇；蹈飞豹，绢嘄阳；追天宝，出一方；应駍声，击流光。野尽山穷，囊括其雌雄，沉沉容容，遥噱虖纮中。三军芒然，穷冘阏与，亶观夫票禽之绁隃，犀兕之抵触，熊罴之挐攫，虎豹之凌遽，徒角抢题注，蹙竦詟怖，魂亡魄失，触辐关脰。妄发期中，进退履获，创淫轮夷，丘累陵聚。

于是禽殚中衰，相与集于靖冥之馆，以临珍池。灌以岐梁，溢以江河，东瞰目尽，西畅亡厓，随珠和氏，焯烁其陂。玉石嶜崟，眩耀青荧，汉女水潜，怪物暗冥，不可殚形。玄鸾孔雀，翡翠垂荣，王雎关关，鸿鴈嘤嘤，群娭虖其中，噍噍昆鸣；凫鹥振鹭，上下砰磕，声若雷霆。乃使文身之技，水格鳞虫，凌坚冰，犯严渊，探岩排碕，薄索蛟螭，蹈獱獭，据鼋鼍，抾灵蠵。入洞穴，出苍梧，乘巨鳞，骑京鱼。浮彭蠡，目有虞。方椎夜光之流离，剖明月之珠胎，鞭洛水之虙妃，饷屈原与彭胥。

于兹虖鸿生巨儒，俄轩冕，杂衣裳，修唐典，匡雅颂，揖让于前。昭光振耀，蠁曶如神，仁声惠于北狄，武义动于南邻。是以旃裘之王，胡貉之长，移珍来享，抗手称臣。前入围口，后陈卢山。群公常伯杨朱、墨翟之徒喟然称曰：“崇哉乎德，虽有唐、虞、大夏、成周之隆，何以侈兹！太古之觐东岳，禅梁基，舍此世也，其谁与哉？”

上犹谦让而未俞也，方将上猎三灵之流，下决醴泉之滋，发黄龙之穴，窥凤皇之巢，临麒麟之囿，幸神雀之林；奢云梦，侈孟诸，非章华，是灵台，罕徂离宫而辍观游，土事不饰，木功不雕，承民乎农桑，劝之以弗迨，侪男女使莫违；恐贫穷者不遍被洋溢之饶，开禁苑，散公储，创道德之囿，弘仁惠之虞，驰弋乎神明之囿，览观乎群臣之有亡；放雉菟，收罝罘，麋鹿刍荛与百姓共之，盖所以臻兹也。于是醇洪鬯之德，丰茂世之规，加劳三皇，勖勤五帝，不亦至乎！乃祗庄雍穆之徒，立君臣之节，崇贤圣之业，未皇苑囿之丽，游猎之靡也，因回轸还衡，背阿房，反未央。
和段好古外郎二首
王奕（元代）

黍峰蒲糁正关情，况复登高望冶城。
惊见北方真学者，尚怜南冶旧书生。
风遗异世晋有笏，犹在君家唐未轻。
三复谩行诗句好，雩坛从此振吟声。
次韵辂氏东亭书事四首 其一
刘摰（宋代）

寄隐无怀土，为文倦解嘲。地闲从草遍，门静绝人敲。

螳伏寻蝉捕，莺斜趁蝶捎。楚冠谁问事，越鸟自知巢。

樽酒欣常满，邻书得借钞。援琴意流水，弹剑恨空庖。

兰径深添菊，蔬畦净拔茅。殷勤谢老圃，善恶不相殽。
和答赵生师白见寄
孙应时（宋代）

田可躬耕溪可渔，此身属我不关渠。
养生谁学嵇中散，避谤吾非陆敬舆。
风月满怀高士传，江山到眼故人书。
相思千里无多恨，珍重清诗玉不如。
答伯恭招棋
余靖（宋代）

谁知坐隐妙通仙，国手那能得万全。
对面机关难测度，临危一著谩争先。
萧县道中早行
曹伯启（元代）

行行古天堑，幂幂桑与梓。树枝防刺人，天明仅十里。

功名果何物，白发仍早起。赖闻瀑水声，清彻畸人耳。
次韵和吴侍郎谢王陕州寄酒
宋庠（宋代）

遥闻斋酎絜，来佐客觞酣。棠野歌新续，兵厨兴旧谙。

竹供醅上色，兰献液中甘。欲识西台胜，厌厌夜雪庵。
乐游曲 其二
闽后陈氏（唐代）

西湖南湖斗綵舟，青蒲紫蓼满中洲。波渺渺，水悠悠，长奉君王万岁游。
颂十玄谈·回机
释印肃（宋代）

再三捞摝始方知，捉影逃形也太痴。
行眼大悲分得半，维摩老汉始全提。
白鸥
苏泂（宋代）

白鸥相见忽相猜，居士星星似我哉。
习懒更无诗一句，浇愁惟我酒三杯。
看梅倣雪行过去，玩月如霜弄影来。
学得平生安乐法，等闲不受鬓毛催。
用易岩韵寿易岩
王柏（宋代）

天地之气秋惟清，清之极者为圣人。
惟皇降衷本均平，贤愚美恶气质成。
有伟易岩万人英，圣涯涵泳心即经。
人心道心惟一精，怡然融液万理明。
榘度迥出风尘表，视履元吉祥素考。
义利两关路分晓，富贵功名何足道。
一枝绿玉畅幽声，殷勤拜捧寿吾兄。
明朝西现长庚星，芒寒色正占千龄。
老而有子希世珍，一念种出无边春。
它年头角昂俊声，安车迎养双朱轮。
游虎丘
范宜（宋代）

山奇水秀碧交加，倚遍阑干眼力赊。
阁跨剑池飞突兀，路盘石壁转欹斜。
日移高塔桥边影，风送疏钟岭外家。
杰出人间清胜地，老僧终日卧烟霞。
和陶读山海经十三首韵送机简堂自景星岩再住
吴芾（宋代）

我生山窟里，终朝面孱颜。
独此岩未到，抱恨知几年。
兹游信奇绝，一览小众山。
更得师为主，二妙为易言。
斋祠小饮资政吴侍郎以真如茶二绝句为寄 其二
胡宿（宋代）

宝刀玉尺裁佳句，雪溜云腴试早芽。睡魄顿消清到骨，一成僧味似僧家。
题严因崇报禅寺
赵师龙（宋代）

寻幽访古到岩前，仰视云霞接梵天。
六代兴王那复在，千身化佛尚依然。
老松俗作苍龙去，怪石常如猛虎眠。
已觉尘劳变清净，何当筑室向危巅。
句
汪晫（宋代）

梨花院落春宵短。
内园逐凉
徐陵（南北朝）

昔有北山北。
今余东海东。
纳凉高树下。
直坐落花中。
狭径长无迹。
茅斋本自空。
提琴就竹筱。
酌酒劝梧桐。
北苑十咏·御井
蔡襄（宋代）

山好水亦珍，清切甘如醴。
朱幹待方空，玉壁见深底。
勿为先渴忧，严扃有时启。
颂古七十六首 其六十一
释士圭（宋代）

二乘菩萨何言尽，诸佛凡夫早晚休。世事但将公道断，人心难似水长流。
舅氏自寿阳由京师归安陆
宋祁（宋代）

道旧欣来驾，销魂遽远离。
颠毛同白日，俗眼暂青时。
客饭稽留数，斋醪酪酊迟。
风波须畏险，老大共馀悲。
楚莽先春动，梁云向雪垂。
还家存别墅，他会看围棋。
齐山
狄咸（宋代）

秋浦分光来郡阁，清溪送影落征船。翠微亭冠烟霞外，又遇携壶太守贤。
嘲无咎文潜
陈师道（宋代）

诗人要瘦君则肥，便然伟观诗不宜。
诗亦於人不相累，黄金九不腰十围。
一饥缘我不缘渠，身作贾孟行诗图。
穷人乃工君未可，早据要路肩安舆。
再寄答胡元瑞且邀相过二章 其二
王世贞（明代）

不独文章冠盛时，雅闻姑射并风姿。酬君一案非青玉，寄我诸风并色丝。

清节异时隃乃父，中庸今日亦吾师。莫夸终古神交在，所见俱应胜所知。
寄乡友罗宗杰大尹时已致政家居二首 其一
苏葵（明代）

白头湖海愧婆娑，高致如公见几何。射鸭堂深明月满，养鱼池迥落花多。

登山不必携红粉，近水还应衣绿荷。从此寄声公信否，鉴江分我半烟波。
奉使镇州，行次承天行营，奉酬裴司空
韩愈（唐代）

窜逐三年海上归，逢公复此著征衣。

旋吟佳句还鞭马，恨不身先去鸟飞。
明月引（和白云赵宗簿自度曲·引令）
陈允平（宋代）

雨余芳草碧萧萧。暗春潮。荡双桡。紫凤青鸾，旧梦带文箫。绰约佩环风不定，云欲堕，六铢香，天外飘。

相思为谁兰恨销。渺湘魂、无处招。素纨犹在，真真意、还倩谁描。舞镜空圆，羞对月明宵。镜里心心心里月，君去矣，旧东风，新画桥。
偶成
赵景淑（清代）

落叶声中梦不成，卷帘依旧晓寒轻。不知近日秋如许，只觉遥山太瘦生。
登楚州城望驿路，十馀里山村竹林相次交映
李嘉祐（唐代）

十里山村道，千峰栎树林。霜浓竹枝亚，岁晚荻花深。

草市多樵客，渔家足水禽。幽居虽可羡，无那子牟心。
谒金门
程垓（宋代）

风阵阵。吹落杨花无定。酒病厌厌三月尽。花檀红自隐。

新绿轩窗清润。月影又移墙影。手捻青梅无处问。一春长闷损。
送吴圣取给事
韦骧（宋代）

忠嘉早结九重知，隙驷徒惊晷景驰。祥鼓素琴犹累月，恩除青琐已先期。

秋风惨处违丘垄，霜柳疏中即路岐。得志泽民贤者事，伫观功业映清时。
秋夜不寐偶忆故山风物率尔成篇 其二
王尊美（清代）

小圃疏篱整复斜，一筇随处是生涯。游丝无赖时萦客，秋草多生尚著花。

日暖僧房间问偈，月明林屋自煎茶。犹嫌姓字多叨窃，号作青山处士家。
经巴东岭
戴叔伦（唐代）

巴山不可上，徒驭亦裴回。旧栈歌难度，朝云湿未开。

瀑泉飞雪雨，惊兽走风雷。此去无停候，征人几日回。
忠文洪相公挽辞
释文珦（宋代）

盛德归冥寞，斯文转寂寥。
声名昭信史，功业在清朝。
遗表祈天切，忠魂入地遥。
九重思亮直，应作楚辞招。
送僧之严
释智愚（宋代）

对蒲方话萝窗底，又握山藤破晓烟。领取桐江到家句，子规啼在月明前。
送汪庄仲赴江东仓幕强仲荆门签判
楼钥（宋代）

之子游何许，平州更玉州。
山川称胜绝，幕府信风流。
翠巘寒逾秀，金莲夜不收。
天涯念乡国，少上仲宣楼。
始寒
方回（元代）

与客观棋日又晡，佯狂落魄老江湖。
未妨行事诸儿笑，敢谓知心举世无。
币竭并将空橐售，衾寒兼着破毡铺。
还家烂醉东篱菊，犹有儿能为我酤。
答顾司勋二首 其二
欧大任（明代）

黄虞旷千载，尼泗陈歌诗。弦咏响乍息，风雅道已衰。

延州观乐来，曹郐无所讥。明音始复古，熙豫固有期。

及子遘妮好，携手升玉墀。趋跄会禁闼，位序连班司。

援琴写中曲，进礼抒妙辞。恧我蒹葭质，映彼璠玙姿。

有斐惟古欢，缱绻自一时。嘉会不可常，蓬荜吾将归。

子其勉令德，所思在皇闱。
句
柳庭俊（宋代）

滁阳山水佳，幽谷尤胜绝。
题福胜院
舒坦（宋代）

苍岩赤壁耸崎嵚，长者何年为布金。
却忆樵风生乳窦，万松回合两龙吟。
奉寄沈公介石老仙
牟巘五（宋代）

不贪富贵即神仙，茗碗香炉古易编。
谁向急流能勇退，方知介石是几先。
三危露下闻清唳，九锁山中断俗缘。
喜有诗有相共住，何时一笑醉丹泉。
武功县中作三十首 其二十八
姚合（唐代）

长忆青山下，深居遂性情。垒阶溪石净，烧竹灶烟轻。

点笔图云势，弹琴学鸟声。今朝知县印，梦里百忧生。
过新开湖五首
杨万里（宋代）

远远人烟点树梢，船门一望一魂消。
几行野鸭数声鴈，来为湖天破寂寥。
矮斋
华岳（宋代）

屋老尘生索，椽低帐不缣。
炙灯烟染栋，见客帽翻檐。
织壁悭三尺，遮门断半帘。
吾身交九四，控制万愁兼。
与友人饮分等字韵
五迈（宋代）

君诗敌曹刘，我才惭硕颋。
隐几共团圞，醉乡从酩酊。
强吟蹙眉共，得句蒙处肯。
吟蛰声咿咿，银烛光耿耿。
相看不惜夜，自足攻逆境。
搜腹怜龟肠，朵颐傍羊鼎。
论文固非俦，义气略相等。
世情似纸轻，交道如菰泠。
愿坚松柏心，岁寒青挺挺。
和赵郎中见戏二首 其一
苏轼（宋代）

燕子人亡三百秋，捲帘那复似扬州。西行未必能胜此，空唱崔徽上白楼。
府尹王侍郎准制拜岳，因状嵩高灵胜，寄呈三十韵
尉迟汾（唐代）

雄雄天之中，峻极闻维嵩。作镇盛标格，出云为雨风。

瑞时物不疠，顺泽年多丰。加高冠四方，视秩居三公。

明朝虔昭报，颁祀岁严恭。署祝纡御札，诏贤导宸衷。

皇皇三川守，馨德清明躬。肃徒奉兰沐，竟夕玉华东。

星汉耿斋户，松泉寒寿宫。具修谅蠲吉，曙色犹葱曚。

端仪大圭立，兴俛声玲珑。挹瓒椒桂馥，奏金岩壑空。

灵歆若有答，仿佛传祝工。卒事不遑偃，胜奇纷四丛。

朝霞破灵嶂，错落间苍红。动息形似蚁，玄黄气如笼。

奔倾千万状，群岳安比崇。日月襟袖捧，人天道路通。

冥搜必殚竭，跻览忘崎穹。踏翠遍诸刹，趣绵步难终。

浮丘仙袂接，谢公屐齿穷。龙潭应下瞰，九曲当骇容。

龙门计东豁，三台有何踪。金象语奚应，玉人光想融。

瑶浆与石髓，清骨宜遭逢。况是降神处，迹惟申甫同。

周翰已洽论，伊衡亦期功。诚富东山兴，须陟中台庸。

勉促旋騑軨，未可恋云松。散材事即异，期为卜一峰。
上鄂州韦尚书
罗隐（唐代）

往岁先皇驭九州，侍臣才业最风流。文穷典诰虽馀力，

俗致雍熙尽密谋。兰省换班青作绶，柏台前引绛为鞲。

都缘未负江山兴，开济生灵校一秋。
九日宴浙江西亭
钱起（唐代）

诗人九日怜芳菊，筵客高斋宴浙江。渔浦浪花摇素壁，

西陵树色入秋窗。木奴向熟悬金实，桑落新开泻玉缸。

四子醉时争讲习，笑论黄霸旧为邦。
偈颂一百二十三首
释祖钦（宋代）

一心三凤，一句三玄。
曾无彼此，休分教禅。
回途复妙也，枯木岩前差路。
穷渊极流兮，海底红尘亘天。
病起十首
刘克庄（宋代）

昔与诸贤共造廷，如风吹絮浪飘萍。
溘行忽忽同晨露，殿后晖晖独曙星。
未肯肩随金谷友，幸留面见草堂灵。
伯伦旧与吾通谱，欲往从之唤不醒。
留题雪峰
姜特立（宋代）

雪峰未到意先猜，只恐冰崖冻不开。
多谢天公怜倦客，故将暖不入疏梅。
龙湫惨淡惊神物，象纬峥嵘逼斗魁。
顾我区区亦何者，扶藤能为此山来。
与于中丞
刘商（唐代）

万顷荒临不敢看，买山容足拟求安。田园失计全芜没，何处春风种蕙兰。
浮邱社怀赵太史
梁柱臣（明代）

葛洪丹井久芜没，浮邱羽人不可攀。万里冥搜待仙吏，千秋灵迹出人间。

地开玄圃非凡界，客是蓬莱最上班。独立池台挹遗韵，天风吹鬓放歌还。
败荷鹡鸰扇面为卢大海题
倪谦（明代）

蒹葭滴露芙蓉死，画舫娇娃摘莲子。莲房摘尽雨盖枯，几柄犹存夕阳里。

鹡鸰羽翼何轻盈，随风下上双飞鸣。几回谑浪学沙鸟，并立莲塘如有情。

烟寒水冷秋无际，画史挥毫岂无意。入手看来倍感伤，閒倚南薰咏棠棣。
西江月·丹是色身至宝
张伯端（宋代）

丹是色身至宝，炼成变化无穷。更于性上究真宗。决了死生妙用。

不待他身后世，现前获福神通。自从龙虎著斯功。尔后谁能继踵。
淳化中朝会二十三首 其一 上寿用《和安》。
郊庙朝会歌辞（宋代）

四序伊始，三阳肇开。条风入律，玉琯飞灰。望云肃谒，鸣佩斯来。

称觞献寿，瞻拱星回。
除夕呈仲至
韩淲（宋代）

小至才看语夜深，岁除寒雪复关心。交游每叹难同话，亲旧相逢且自寻。

爆竹尽教邻巷响，屠酥先付小儿斟。崇朝又是春风起，急景何由不缓吟。
柳梢青
杨无咎（宋代）

为爱冰姿，画看不足，吟看不足。已恨春催，可堪风里，飞英相逐。

已应自惜高标，似羞伴、妖红媚绿。藏白收香，放他桃李，漫山粗俗。
流沟山
黄裳（宋代）

清见林泉意已开，知音曾有魏王来。两忘更得栖神地，不染人间一点埃。
寄丁中允
王安石（宋代）

人生九州闲，泛泛水中木。
漂浮随风波，邂逅得相触。
始我与夫子，得官同一州。
相逢皆偶然，情义乃绸缪。
我於人事疏，而子久矣修。
磨砻以成我，德大不可酬。
乖离今六年，念子未尝休。
岂不道相逢，但得顷刻留。
欢喜不满颜，长年抱离忧。
古人有所思，千里驾车牛。
如何咫尺间，而不与予游。
顾惜五斗米，无辜自拘囚。
念彼磊落者，心颜两惭羞。
剡山碧榛榛，剡水日夜流。
山行苦无巇，水浅亦可舟。
使君子所善，来檄自可求。
何时子来意，待子南山头。
咏凌霄花
贾昌朝（宋代）

披云似有凌霄志，向日宁无捧日心。
珍重青松好依托，直从平地起千寻。
輓赵秋晓
陈庚（宋代）

取友惭何益，论昏不厌贫。
亦公自为德，而我竟奚因。
事巧缘何浅，言深死已濒。
枕边呼别意，生死见情真。
洞仙歌 题曾旭初丈邯郸梦影图
陈祖绶（清代）

大罗小谪，历霜邮星驿。历鹿车行赵州客。好人间、热闹南斗京华，相倚望，仙枕梦回天白。

三生谁记取，明月当头，过眼云烟已陈迹。也莫说庄周，胡蝶齐形，尽留此琼篇瑶册。

且现宰官身唤醒人，使万悦干欢，手同加额。
虞美人 燕支桃已谢，而人面桃始开，更拈此
沈纕（清代）

一枝寂寞窥金井。瘦减繁华影。几番泪雨涴胭脂。不奈飘零已到、洗妆时。

尹那相遇先偷匿。独让呈春色。玉人屡被燕莺催。只得凌红掩素、一起开。
出上观音岩至东坞坪
张文虎（清代）

画山难画云，绘水难绘声。我从云中下，忽见略彴横。

石怒闯然立，水激无时平。千折万折逆，七曲八曲并。

掀腾海潮沸，喷薄雄雷鸣。而我踏涧石，缓逐流云行。

我前云徘徊，我后泉砰訇。回瞻树已失，遥望途仍冥。

依依修竹竿，雨濯琅玕青。竹间辟荆扉，塔院才三楹。

云收水亦远，我息僧来迎。
次韵
胡粹中（明代）

暖风晴日正春和，老眼看花感兴多。久悟宦情如蝶梦，已将心兴付鸥波。

门开野水新栽柳，身著宫衣旧赐罗。谁似山公习池上，春游日日候鸣珂。
赴淮海道任留别镇江士绅 其二
黎世序（清代）

虎符催赴海东隅，疏瀹宁须一腐儒。治水无才师伯禹，扬尘何处问麻姑。

招徕掾吏应鸿雁，卜筑衙斋指荻芦。回首江南春正好，缘杨红杏雨始酥。
与郑明府四首 其四
释元肇（宋代）

天外横河泣露寒，中秋月好傍楼看。高标不及康庐远，难博渊明一笑欢。
东便殿进讲赐酒时牡丹盛开作 其一
周伯琦（元代）

片云飞雨晓濛濛，高下宫妆掩映中。已染异香朝北极，更依芳影立东风。
元默书来作溪翁亭成且索诗因寄四章 其三
韩淲（宋代）

潜山之水兮波涣涣，溪翁何在兮波可玩。昔之隐于此地兮信无患，后世之人兮因登亭以萧散。
醉舞
陆游（宋代）

渭城朝雨不须歌，烂醉江头舞短蓑。
自是先生眼根钝，夭狐伎俩本无多。
赵主簿以许旌阳李八百像刻来因得二首 其一
韩淲（宋代）

眇眇西山路，谁知许旌阳。馀事断蛟尔，剑气聊自藏。

群阴养魑魅，往往常披猖。安得从其游，像刻不可忘。

君能一吊古，摹遗劳持将。定非凡子须，相与弥慨慷。
渔樵问荅
刘基（明代）

樵问渔，江湖风波恶，何似采薪人，无忧茹藜藿。渔荅樵，山中何所有，未若擢扁舟，得鱼即沽酒。
送故人赴江陵寻庾牧
韩翃（唐代）

主人持节拜荆州，走马应从一路游。斑竹冈连山雨暗，

枇杷门路楚天秋。佳期笑把斋中酒，远意闲登城上楼。

文体此时看又别，吾知小庾甚风流。
题潘舍人小月岩
韩淲（宋代）

山石漠漠明寒烟，望中一见心凄然。平生玉斧修未圆，几年只在灵溪边。

长安人家杂尘土，惊怪转庵能断取。知君诗眼留万古，不待四更看月吐。
换骨骰 叹脱祸不改过
王哲（金朝）

昨遇饥年，为甚累增劝教。怎奈向、人人忒＊。越贪心，生狠妒，百端奸巧。计较。骋风流卖俏，也兀底。忽尔临头，却被阎王来到。问罪过、讳无谈矫。当时间，令小鬼，将业镜前照。失尿。和骨骸软了。也兀底
雪后梅边
方岳（宋代）

半身苍藓雪槎枒，直到顶头才数花。
看尺玉林山上下，还须渠是当行家。
柳梢青·傲雪凌霜
杨无咎（宋代）

傲雪凌霜。平欺寒力，搀借春光。步绕西湖，兴余东阁，可奈诗肠。
娟娟月转回廊。诮无处、安排暗香。一夜相思，几枝疏影，落在寒窗。
九日
许景衡（宋代）

青女飞霜重，黄花挹露鲜。伊人今已矣，节物独依然。

抚事真疑梦，登高泪迸泉。关河重回首，烟草夕阳天。
舟中赠四子诗四章 其三 徐子舟时梁
姚燮（清代）

徐子禀殊质，荦确天闲姿。有羁讵难絷，作态故权奇。

籋蹄上云讵，未肯从后驰。究其德性驯，俗相乌能知？

丈夫贵见机，进退当自持。伏枥俯尻首，宁受驽钝嗤。
行路难五首
杨万里（宋代）

黄金筑台赐白璧，车前八驺门列戟。
彻侯万户秩万石，珠户玉房贮倾国。
傅呼一声万人开，将军相国天上来。
不知道旁雍门子，已叹麇尘登高台。
雍门解遣孟尝泣，孟尝不泣渠何急。
只知富贵如云浮，不知贫贱饥死寒死愁不愁。
寓中元旦和元叔韵
陶烜（清代）

来日春风又打头，江干重理旧羊裘。时闻北阙方求骏，家在南羊且饭牛。

年例竞趋如鹜走，人情大抵习韦柔。柴桑幸不成蹊径，松影常依杜若洲。
醉蓬莱
仲殊（宋代）

过灵香一炷，燕馆清虚，晚窗风细。雨入园林，荡凝烟摇曳。天上细融，暖移残腊，早信音来至。宫粉龙香，一时撚入，江梅轻蕊。

人在瑶山，九仙书府，静与义皇，澹然相对。锦琴无声，鼓一轩和气。丹枝高枝，旧香芬馥，惹赐袍细翠。再揖文章，声名定与，渊云相继。
秋怀 其一
纪逵宜（清代）

秋意在何许，飒飒庭树枝。金风消息来，遂使群心夷。

缅焉念昔人，行乐长苦迟。百岁岂不多，半为炎凉摧。

驾言谋远游，及此清秋时。千里无同心，梦魂飞向谁。
仪真道中三首
李弥逊（宋代）

过尽长淮未见山，倦寻残梦独凭栏。
风烟渐欲回春眼，不似蒋陵江上看。
水调歌头·男儿四方志
石孝友（宋代）

男儿四方志，岂久困泥沙。束书匣剑，依旧旅食在京华。蹭蹬青云未遂，奔走红尘何计，敛袂且还家。草木渐黄落，风月正清嘉。

友猿鹤，宅丘壑，乐生涯。几时雷雨，轰磕平地起龙蛇。尺可鞭夷狄，寸舌可盂社稷，无路踏云车。今古万千事，洒泪向黄花。
冉泾书院十二咏 其十 静深径
邵宝（明代）

新竹依旧径，竹长径益深。青春白昼永，爱尔君子心。
送曹大夫赴行在所
王十朋（宋代）

西北连年杀气高，群盗横行如猬毛。廉颇李牧不世出，吾皇侧猬心焦劳。

汾阳自古多壮士，曹侯意气千人豪。年今四十犹偃蹇，拊髀长叹淹龙韬。

慨然挥袂谒行在，报国已淬腰间刀。登坛拜将预指日，看君举手清风涛。
拨棹歌 其三十七
德诚（唐代）

吾自无心无事间，此心祇有水云关。携钓竹，混尘寰，喧静都来离又闲。
送王松年之汶上
马定国（金朝）

去去东平道，飞辕不可攀。地邻邾子国，天近穆陵关。

问俗徵前事，移家卜好山。溪堂醉花月，春兴几时还。
王君贶宣徽挽词三首
苏辙（宋代）

妙年收贾傅，白首贵王阳。
志气文章在，功名岁月长。
遗孙依旧德，故吏满诸方。
河朔三持节，斯民定不忘。
谪堕神仙侣，飞翔鸾凤姿，旧逢黄石老，阴许赤松期。
历历僧伽记，申申邓傅词。
翻然归海峤，无复世人知。
〈公少年过泗州，于僧伽塔中见一老僧，谓公归视祖墓，有白兔者，君当第一人及第，已而果然。
既登科，见张邓公，为公言：“吾为射洪令，尉捕得一人，疑其行劫，吾觉其非是，释之，问其所従来，则山中隐者也。
以药遗我曰：‘服紫药可以终天年而无病。
’且约我贵极人臣。
今子方且贵，慎毋笞辱道人。
”公终身用其言。
辙佐公于大名，亲见公言之。
〉従军在河上，仗钺喜公来。
幕府方闲暇，歌钟得纵陪。
它年老宾佐，过国泣楼台。
犹有坟碑在，仍令故客开。
〈今枢密安公厚卿，昔与辙同在幕府，公家方求厚卿作墓碑。
〉
题武夷
冯端荣（宋代）

缲得春蚕不值钱，几时南亩解丰年。
小臣无计纾民力，稽首虚皇一炷烟。
山礬花
祝穆（宋代）

玲珑叶底雪花寒，清昼香薰草木间。
移植小轩供宴坐，恍疑身在普陀山。
真珠花
刘克庄（宋代）

匝地无人管，逢春作意开。
得非回合浦，又似下瑶台。
点点垂鲛泪，累累夺蚌胎。
主君休爱惜，曾累伏波来。
玉炉三涧雪
丘处机（宋代）

一性昭彰乍显，二仪混合初融。飘飘法界任西东。到处神光覆拥。万籁寒泉凑顶，八方瑞霭腾空。怡然独向九霄中。坐看浮生作梦。
閒居作长庆体兼劝诸少年 其一
区大相（明代）

桂楫兰裾学采莲，妖童艳妓斗花妍。江乡往日何曾见，云是东吴游冶船。
十一月一日早起
虞俦（宋代）

怅望淮山落木风，楚天云雾更重重。
粤从西路来东路，倏见三冬过一冬。
貂敝人谁怜季子，楼高吾岂下元龙。
求田问舍今良策，自觉归欤兴颇浓。
灵响词 其三
佚名（唐代）

妙响无住时，昼夜常轮回。那是偶然事，上界特使来。
感遇诗三十八首·其二十三
陈子昂（唐代）

翡翠巢南海，雄雌珠树林。
何知美人意，骄爱比黄金。
杀身炎州美，委羽玉堂阴。
旖旎光首饰，葳蕤烂锦衾。
岂不在遐远，虞罗忽见寻。
多材信为累，叹息此珍禽。
罢姑熟寄元明用觞字韵
黄庭坚（宋代）

追随富贵劳牵尾，准拟田园略滥觞。
本与江鸥成保社，聊随海燕度炎凉。
未栽姑熟桃李径，却入江西鸿雁行。
别後常同千里月，书来莫寄九回肠。
使都梁次韵
真德秀（宋代）

第一山前路半芜，凭栏小立捻吟须。
云横紫塞无来雁，冰断黄流不渡狐。
此日都梁聊共醉，向来夷甫可长吁。
淮山那管人间事，依旧青青出画图。
谢卢少卿惠千文
贯休（唐代）

庐山有石镜，高倚无尘垢。昼景分烟萝，夜魄侵星斗。

苞含物象列，搜照鱼龙吼。寄谢天地间，毫端皆我有。
早春陪敕使麻先生祭岳
马令（唐代）

我皇盛文物，道化天地先。鞭挞走神鬼，玉帛礼山川。

忽下袁州使，来游紫洞前。青羊得处所，白鹤□时年。

虔恳飞龙记，昭彰化鸟篇。□风半山水，□气总云烟。

光抱升中日，霞明五色天。山横翠微外，室在绿潭边。

缇幕灰初庪，焚林火欲然。年光著草树，春色换山泉。

伊水来何日，嵩岩去几千。山疑小天下，人是会神仙。

叶令乘凫入，浮丘驾鹤旋。麻姑几年岁，三见海成田。
送潘象安归省八首 其八
梁孜（明代）

鼓枻乘风万里回，题诗独上凤凰台。少微莫向青山隐，韦相明时正爱才。
赋得裙拖六幅潇湘水
袁宏道（明代）

细简匀匀叠，长墙靡靡澜。风回千皱乱，花绕一拖寒。

洛水罗呈出，谢家练比看。两般俱死水，争解舞惊鸾。
命子
陶渊明（魏晋）

悠悠我祖，爰自陶唐。
邈焉虞宾，历世重光。
御龙勤夏，豕韦翼商。
穆穆司徒，厥族以昌。

纷纷战国，漠漠衰周。
凤隐于林，幽人在丘。
逸虬绕云，奔鲸骇流。
天集有汉，眷予愍侯。

於赫愍侯，运当攀龙。
抚剑风迈，显兹武功。
书誓河山，启土开封。
亹亹丞相，允迪前踪。

浑浑长源，蔚蔚洪柯。
群川载导，众条载罗。
时有语默，运因隆寙。
在我中晋，业融长沙。

桓桓长沙，伊勋伊德。
天子畴我，专征南国。
功遂辞归，临宠不忒。
孰谓斯心，而近可得。

肃矣我祖，慎终如始。
直方二台，惠和千里。
於皇仁考，淡焉虚止。
寄迹风云，冥兹愠喜。

嗟余寡陋，瞻望弗及。
顾惭华鬓，负影只立。
三千之罪，无後为急。
我诚念哉，呱闻尔泣。

卜云嘉日，占亦良时。
名汝曰俨，字汝求思。
温恭朝夕，念兹在兹。
尚想孔伋，庶其企而！

厉夜生子，遽而求火。
凡百有心，奚特于我！
既见其生，实欲其可。
人亦有言，斯情无假。

日居月诸，渐免于孩。
福不虚至，祸亦易来。
夙兴夜寐，愿尔斯才。
尔之不才，亦已焉哉！
金马关别青厓
黄衷（明代）

晴和风日正酣春，柳色那堪送远频。道古不辞青眼别，路岐谁遣白头新。

昨宵良晤曾占梦，同省高怀类饮醇。旧里莫寻鱼鸟约，升平难负致君身。
吴姬曲 其五
王冕（元代）

吴姬醉，对面接花作娇态。
腰柔颈软未成眠，斜倚东风说憔悴。
坐中狂客不胜情，笑拍香肩呼小妹。
呼小妹，明日园林树如盖。
挽温成皇后词 其二
胡宿（宋代）

氛祲生层掖，神华返上清。礼成金玺重，仙去玉衣轻。

楚挽悲芳甸，凝笳怨碧城。宸心怀辅佐，仪典极哀荣。
寄张有功十六首 其十二
沈鍊（明代）

平生胆略好封侯，夜读阴符晓未休。为问张华龙剑在，借余一斩月氐头。
西江月（送客石＿·亭）
李洪（宋代）

渺渺长汀远壑，萧萧雨叶风枝。几回临水送将归。客里暗添憔悴。

门枕数峰滴翠，舟横几度涟漪。绿秧深处惊于飞。愈觉田园有味。
惠应寺胡秀才读书处
皇甫汸（明代）

支公禅诵处，却有董生帷。地僻闻钟远，林荒下鸟迟。

持经残雪映，闭户白云垂。辛苦精儒行，还应静者知。
次韵黄夷仲茶磨
苏轼（宋代）

前人初用茗饮时，煮之无问叶与骨。
浸穷厥味臼始用，复计其初碾方出。
计尽功极至于磨，信哉智者能创物。
破槽折杵向墙角，亦其遭遇有伸屈。
岁久讲求知处所，佳者出自衡山窟。
巴蜀石工强镌凿，理疏性软良可咄。
予家江陵远莫致，尘土何人为披拂。
塞上
陆游（宋代）

塞上今年有事宜，将军承诏出全师。
精金错落八尺马，刺绣鲜明五丈旗。
上谷飞狐传号令，萧关积石列城陴。
不应幕府无班固，早晚燕然刻颂诗。
梅花
刘黻（宋代）

之子孤高势莫攀，分甘肥遁此林间。
独先草木有生意，几历风霜无老颜。
气质冷冷全太古，声名籍籍重孤山。
时人却拟调羹手，到底调羹不似閒。
游城东示深之德逢
王安石（宋代）

欲牵淮舸共寻源，且踏青青绕杏园。
忆我旧时光宅路，依然桑柳映花繁。
送邵中允知华亭县
刘攽（宋代）

一登文石陛，立拜紫泥书。省户方通籍，弦歌想下车。

飞凫来不远，唳鹤听何如。莫作陶彭泽，田园与世疏。
送杨德润赴礼部试
王之道（宋代）

雨意止还作，天容寒未舒。
无聊怀剧论，何幸过穷居。
举白夜酾酒，剪黄朝荐蔬。
新诗閒鼓吹，旧隐乱丘墟。
轩冕时何晚，山林计亦疏。
中兴屈群策，入告莫踌躇。
天游峰
陈观（宋代）

山水参差六曲流，此中绝境适天游。
几千万类尘根净，三十六峰云气浮。
翠耸层霄峦壑胜，碧笼静涧竹松稠。
琼浆可致故麻熟，飘笠何妨为永留。
郡斋水阁闲书
文同（宋代）

自悟空王理胜，因知辩士辞穷。但了一忘六解，休论四异三同。
九锁山十咏
王易简（唐代）

风烟谷口亭，岩穴神仙宅。
迳回閟天光，云湿滴乳液。
宝盖遥当空，篝火忽奇迹。
不见菇芝人，残枰弃黑白。
跻攀幸有逢，筋力何足惜。
寄雷泽张从道
石介（宋代）

不知有冻死，一室心恬如。
腊尽妻未褐，天寒了读书。
浇风与世薄，古道于时疏。
事事皆同我，忆君春草初。
用乐府题作唐体十二首 其五 折杨柳
陈子升（明代）

离情相送送，大道夹垂杨。千里从兹远，一枝空折将。

结为腰带缓，吹与鬓丝长。何必闻羌篴，方知断客肠。
唐安八景为尹朴之赋 其四 市桥官柳
张宁（明代）

风暖乳莺啼，春来处处齐。晴连官道狭，寒映酒帘低。

摇落应相待，繁华莫自迷。犹胜离别恨，生长灞桥西。
偈颂三十首
释印肃（宋代）

自从达解本心光，陈见解者希相许。
今蒙大士坠名香，妙明寂照挥伦楮。
清风匝地意何穷，自这贤儒谁伴侣。
自伤嗟，凭谁语，
若问吾男归何处。普庵达本不曾生，
水月空花无实据。不离当处常湛然，
觅即知君不可取。此灵都是祖宗因，
因果历然随谁聚。如今依旧复来生，
何必自迷求解注。今古谁曾得久长，
唯有法身镇常住。不消追拔与看经，
三界唯心须了义。
过秦楼
邓有功（宋代）

燕蹴飞红，莺迁新绿，几阵晚来风急。谢家池馆，金谷园林，还又风春虚掷。年时恨雨愁云，物换星移，有谁曾忆。风一尊试酹，落花芳草，总成尘迹。频自笑、流浪孤萍，沾泥弱絮，有底困春无力。银屏香暖，宝箪波寒，又负月明今夕。往事梦里，沈思惟有罗襟，泪痕犹湿。奈垂杨万缕，不紧西风白日。
题归去来图二首
黄庭坚（宋代）

人间处处犹崔子，岂忍更令三径荒。
谁与老翁同避世，桃花源里捕鱼郎。
题并玉堂
王十朋（宋代）

仙李门阑秀气钟，二山朋盍玉为容。晋人潇洒坐连壁，杜老风流吟两峰。

昆府烟霞浮几席，蓝田丘壑蕴心胸。俯容列岫葭相倚，遥许它山石可攻。

光彻郡城翔白鹭，影摇江水照黄龙。价高难把连城易，官冷聊将一谷供。

疑是玑衡临处落，端如日月合时逢。主宾对面成三友，伯仲摩云拱九重。

雁荡浪誇鸾有侣，庾楼徒诧剑相从。綵衣戏罢看山色，不似慈颜喜气浓。
自延安回道中作
晁说之（宋代）

延州红胜洛州花，打剥工夫阿那家。
我亦劳心添病骨，悔将黄卷负年华。
寄闽清陈大章奎
孟超然（清代）

方塘鉴明月，余照揽盈襟。苦忆芦中士，相怜河上吟。

干将霄汉气，松柏岁寒心。一棹梅溪便，遥情江水深。
次韵寄和桂德山明府偶然作 其二
杨维屏（清代）

古书罗我床，古剑啸我壁。挂席问神山，欲到嗟无日。

大厦欻欹身，群圬墁其隙，松寒众草死，凤叫百鸟寂。

拔剑舞七盘，剑气冲天碧。
卜算子（梅）
沈端节（宋代）

冷蕊伴疏枝，一笑何时共。江北江南雨处愁，忍看花影动。

旅泊江逢春，卜睡都无梦。岁暮何郎未得归，手捻频呵冻。
次韵杜公美奉使道中见寄
赵鼎臣（宋代）

乘槎征路接天潢，笑指龙沙一线长。万里归来心似铁，岁寒松柏要经霜。
初见梅花三绝句奉呈王丰甫待制 其一
李纲（宋代）

江梅何处不先春，海峤初逢若故人。谁谓冰姿太清淡，一回相见一回新。
送友人之南陵
贾岛（唐代）

莫叹徒劳向宦途，不群气岸有谁如。南陵暂掌仇香印，

北阙终行贾谊书。好趁江山寻胜境，莫辞韦杜别幽居。

少年跃马同心使，免得诗中道跨驴。
赠毗陵毛子 其三
屈大均（明代）

客心如顾兔，长在月中生。只影赊春带，繁声恨宝筝。

骅骝虚朔漠，蟋蟀满秋城。芜绝寻君梦，连宵到柳营。
演关雎诗十首 其七
弘历（清代）

猗猗荇菜，素波濯之。左之左之，薄言擢之。猗猗荇菜，素波渫之。

右之右之，薄言撷之。猗猗荇菜，素波激之。悉率左右，薄言缉之。
酬韶州裴曹长使君寄道州吕八大使因以见示二十韵一首
柳宗元（唐代）

金马尝齐入，铜鱼亦共颁。疑山看积翠，浈水想澄湾。

标榜同惊俗，清明两照奸。乘轺参孔仅，按节服侯狦.

贾傅辞宁切，虞童发未sG.秉心方的的，腾口任es々。

圣理高悬象，爰书降罚锾。德风流海外，和气满人寰。

御魅恩犹贷，思贤泪自潸。在亡均寂寞，零落间惸鳏。

夙志随忧尽，残肌触瘴m5.月光摇浅濑，风韵碎枯菅。

海俗衣犹卉，山夷髻不鬟。泥沙潜虺蜮，榛莽斗豺獌。

循省诚知惧，安排只自憪。食贫甘莽卤，被褐谢斓斒。

远物裁青罽，时珍馔白鹇。长捐楚客佩，未赐大夫环。

异政徒云仰，高踪不可攀。空劳慰憔悴，妍唱剧妖娴。
读说难率咏
弘历（清代）

说难说尽说人情，姚贾犹然数语倾。不及周昌心口一，机权百出䆒何成。
闲居
姚合（唐代）

日日门长闭，怜家亦懒过。头风春饮苦，眼晕夜书多。

幽鸟偏栖竹，凡人笑种莎。近来难得酒，无计奈愁何。
赠状元先辈孙仅
王禹偁（宋代）

病中何事忽开颜，记得诗称小状元。
粉壁乍悬龙虎榜，锦标终属鶺领原。
青云随步登花塔，红雪飘衣醉杏园。
还有一条遗恨处，不教英俊在吾门。
御书雪林二字赐赵中丞应制
揭傒斯（元代）

圣主挥毫临秘阁，亲臣执法坐崇台。祥云五色从天下，彩凤双崇映日来。

政欲清如林上雪，巳闻声奋地中雷。君臣千载明良会，咫尺薇垣接上台。
赠江州李十使君员外十二韵
白居易（唐代）

我本江湖上，悠悠任运身。朝随卖药客，暮伴钓鱼人。

迹为烧丹隐，家缘嗜酒贫。经过剡溪雪，寻觅武陵春。

岂有疏狂性，堪为侍从臣。仰头惊凤阙，下口触龙鳞。

剑佩辞天上，风波向海滨。非贤虚偶圣，无屈敢求伸。

昔去曾同日，今来即后尘。中年俱白发，左宦各朱轮。

长短才虽异，荣枯事略均。殷勤李员外，不合不相亲。